Ross Cronjé weer in Lions se beginspan na sy ruskansAndries Ferreira kry ŉ blaaskans vir die Rebelswedstryd. (Foto: GB Jordaan) Ross Cronjé begin weer as skrumskakel en Dillon Smit sal sy adjudant wees vir die Lions se wedstryd Saterdag (07:00) teen die Rebels in Melbourne. Cronjé was nie verlede week in die 23-tal vir die wedstryd teen die Force nie. Faf de Klerk was in die beginspan met Smit toe ook op die bank. Saterdag is De Klerk as deel van Johan Ackermann se rotasiebeleid nie in die wedstrydgroep nie. Smit se vinnige en akkurate skoonmaak teen die Force toe hy De Klerk vervang het, kan dalk met nóg ŉ goeie vertoning vir De Klerk na die nommer drie-skrumskakel in die franchise laat afskuif. ♦ Hoewel die Rebels loshande die swakste span in die Superreeks is en verlede week deur die Kings in die Baai verinneweer is, het Ackermann net drie veranderinge gemaak aan die span wat verlede week effens té hard moes werk om die Force onder te kry. Benewens Cronjé, kry Cyle Brink as steelkantflank kans in die plek van Ruan Ackermann en begin Lourens Erasmus op slot terwyl Andries Ferreira ŉ blaaskans kry en nie in die groep is nie. Lions – Andries Coetzee, Sylvian Mahuza, Lionel Mapoe, Harold Vorster, Courtnall Skosan, Elton Jantjies, Ross Cronjé, Warren Whiteley (kapt.), Cyle Brink, Kwagga Smith, Franco Mostert, Lourens Erasmus, Ruan Dreyer, Malcolm Marx, Jacques van Rooyen. Bank: Akker van der Merwe, Corné Fourie, Hencus van Wyk, Ruan Ackermann, Robert Kruger, Dillon Smit, Jacques Nel, Anthony Volmink